Kohtumise peaeesmärk on kokku leppida, kellest saab Euroopa Liidu välisasjade ja julgeolekupoliitika kõrge esindaja ning Euroopa Ülemkogu eesistuja ja euroala tippkohtumiste eesistuja. Samuti arutatakse, kas kehtestada Venemaale uued sanktsioonid.
Kohtumise eel on mitmete riikide esindajad öelnud, et Venemaale tuleb saata tugev sõnum, vahendasid ERRi raadiouudised.
Eesti peaminister Taavi Rõivas ütles, et Euroopa peab jätkama president Putinile selgete ja praktiliste sõnumite edastamisega, mis tugevnevate sanktsioonide kujul kinnitavad, et Venemaa selline poliitika läheb neile liiga kalliks maksma.
Tänasel ülemkogul osaleb ka Ukraina president Petro Porošenko, kes kohtub Jose Manuel Barroso ja Hermann van Rompuyga.